KIRJALLINEN KYSYMYS E-2245/03 esittäjä(t): María Sornosa Martínez (PSE)ja Bárbara Dührkop Dührkop (PSE) komissiolle. San Sebastianin lentokentän laajennustöiden ympäristövaikutuksia koskevan kantelun 2002/4893 SG (2002) A/7230/2 tila.



Virallinen lehti nro 051 E , 26/02/2004 s. 0229 - 0230



KIRJALLINEN KYSYMYS E-2245/03 esittäjä(t): María Sornosa Martínez (PSE)ja Bárbara Dührkop Dührkop (PSE) komissiolle (7. heinäkuuta 2003) Aihe: San Sebastianin lentokentän laajennustöiden ympäristövaikutuksia koskevan kantelun 2002/4893 SG (2002) A/7230/2 tila Vastauksessaan kysymykseen E-1701/02(1) komissio ilmoitti aloittaneensa selvitysmenettelyn San Sebastianin lentokentän laajennustöitä koskevan hankkeen vaikutuksista alueisiin LIC ES2120015 (Playaundi, Marismas del Bidasoa) ja ZEPA 37 (Txingudi, Estuario del Bidasoa). Samassa vastauksessa komissio tunnusti lisäksi, että direktiiviä 2001/42/EY oli rikottu, koska yleissuunnitelma oli hyväksytty ilman edeltävää ympäristövaikutusten arviointia. On syytä ottaa huomioon seuraavaa: - edellä mainitun yleissuunnitelman ensimmäisen vaiheen töitä on jo alettu toteuttaa ilman asianmukaista ympäristövaikutusten arviointia - komissio on avustanut Life-rahaston kautta 40 prosentilla tulevien lentokentän laajennustöiden uhkaamien erityissuojelualueiden kunnostamista - arvioiden mukaan nykyisen suunnitelman toteuttaminen esitetyllä tavalla koskisi noin 30 prosenttia Txingudi-Playaundin alueesta. Voisiko komissio ilmoittaa, missä vaiheessa Playaundi-Txingudia koskeva selvitys on? Eikö komissio katso, että suunnitelman ensimmäisen vaiheen töiden alettua on erityisen pikaisesti otettava yhteyttä Espanjan viranomaisiin, jotta varmistetaan edellä mainittujen alueiden suojelu? Voisiko komissio tarkentaa kantaansa lentokentän laajennustöitä vastustavan koordinoijan tekemässä valituksessa esitettyyn seikkaan, että luontotyyppien suojelusta annettua direktiiviä 92/43/ETY(2) on rikottu? Voisiko komissio tarkentaa kantaansa lentokentän laajennustöitä vastustavan koordinoijan tekemässä valituksessa esitettyyn seikkaan, että luonnonvaraisten lintujen suojelusta annettua direktiiviä 79/409/ETY(3) on rikottu? Eikö komissio katso, että lakia jätetään myös noudattamatta mitä tulee direktiiveihin 92/43/ETY (linnut) ja 2001/42/EY(4) (vaikutusten arviointi), joissa säädetään, että arviointi on tehtävä ennen suunnitelmaa ja perustuttava tietoihin, jotka on koottu yhteen lakisääteisen tiedonhankintaprosessin päätyttyä? (1) EYVL C 301 E, 5.12.2002, s. 213. (2) EYVL L 206, 22.7.1992, s. 7. (3) EYVL L 103, 25.4.1979, s. 1. (4) EYVL L 197, 21.7.2001, s. 30. Margot Wallströmin komission puolesta antamayhteinen vastauskirjallisiin kysymyksiin E-2245/03 ja E-2246/03 (14. elokuuta 2003) Kuten komissio ilmoitti viimeisimmässä vastauksessaan parlamentin jäsenten kyseistä hanketta koskeviin kirjallisiin kysymyksiin E-1701/02 ja E-3417/02, komissio on pyytänyt Espanjan viranomaisilta kattavat tiedot hankkeesta. Tuoreimmassa vastauksessaan Espanjan viranomaiset ovat ilmoittaneet, että lentoaseman laajentamista koskevan yleissuunnitelman tarkoituksena on lentoaseman palvelualueen rajaaminen. Tämä on välttämätöntä, jotta ilmailutoiminta on turvallista ja tehokasta ja lentoasemaa voidaan kehittää. Espanjan viranomaiset ovat tuoneet myös esille sen, ettei yleissuunnitelma ole yhtä tarkka kuin hankesuunnitelma. Espanjan viranomaiset ovat ilmoittaneet käynnistävänsä neljä hanketta, jotka koskevat lentokoneiden ja autojen pysäköintiä. Yksikään hankkeista ei koske kiitorataa. Lentoaseman laajennushankkeilla ei periaatteessa ole vaikutuksia suojelualueisiin. Espanjan viranomaiset ovat ilmoittaneet, että mainituista hankkeista sekä kiitoradan laajentamista koskevista hankkeista tehdään ympäristövaikutusten arviointi sen varmistamiseksi, että luontotyyppien sekä luonnonvaraisen eläimistön ja kasviston suojelusta 21. toukokuuta 1992 annettua neuvoston direktiiviä 92/43/ETY noudatetaan. Komissio arvioi parhaillaan kantajien kesäkuussa 2003 sille toimittamia tietoja. Komissio katsoo, että yleissuunnitelman on oltava direktiivin 6 artiklan mukainen. Komissio tekee perussopimusten valvojana kaiken tarvittavan varmistaakseen, että tapauksessa noudatetaan yhteisön lainsäädäntöä. Tiettyjen suunnitelmien ja ohjelmien ympäristövaikutusten arvioinnista 27. kesäkuuta 2001 annetun Euroopan parlamentin ja neuvoston direktiivin 2001/42/EY 13 artiklan 3 kohdassa säädettyjä ympäristövaikutusten arviointia koskevia vaatimuksia sovelletaan (tietyin poikkeuksin) vain sellaisiin suunnitelmiin ja ohjelmiin, joiden ensimmäinen virallinen valmisteluasiakirja valmistuu 21. heinäkuuta 2004 jälkeen. Yleissuunnitelmaa koskeva työ näyttää jo alkaneen, joten direktiivin säännöksiä ei sovelleta siihen.